Хабзэр щытепщэ, бзэр щышэрыуэ
Сабийм и анэдэлъхубзэр Iурылъу, абы дихьэхыу, лъэпкъым и хабзэм, и тхыдэм и къулеягъым щыгъуазэу, ар фIэгъэщIэгъуэну еджэныгъэм хэшэн, ар зэрырагъэдж Iэмалхэр егъэфIэкIуэн мурадкIэ ирагъэкIуэкI «Си бзэ — си псэ, си дуней» республикэпсо фестиваль зэпеуэм и къэпщытакIуэ гупыр гъатхэпэм и 13-м еблэгъащ Шэджэм къалэ дэт езанэ курыт еджапIэм, «Дэбагъуэ Барэсбий Сыхьэт и къуэм и цIэр зезыхьэу предмет щхьэхуэхэр куууэ щрагъэджым».
Къалэ дэлъэдапIэм деж хьэщIэхэм гуапэу къащыIущIащ щIыналъэм егъэджэныгъэмкIэ и управленэм и лIыкIуэ-хэр, районым щIэныгъэ щрагъэгъуэту ит IуэхущIапIэхэм я унафэщIхэр, адыгэ фащэ екIу зыщыгъ еджакIуэ цIыкIухэр, къалэдэс нэхъыжьхэр.
АдэкIэ хьэщIэхэр ирагъэблэгъащ Нарт Хасэм и нэхъыжьыфIхэм. Псоми зэрытщIэщи, япэ къэсыр Хасэм хагъэхьэу щытакъым, Iэмал имыIэу зыгуэркIэ ягъэунэхурт. Апхуэдэу къэпщытакIуэхэм упщIищ къратщ, и къэухьыр здынэсыр ягъэунэхури, къэпщытакIуэхэр Нарт Сосрыкъуэ и IэмыщIэ иралъхьащ, курыт еджапIэм нигъэсыну.
Шыхэр зыщIэщIа тэшанкIэм ису школ пщIантIэм дыхьа хьэщIэхэм абыи гъэщIэгъуэн куэд къащыпэплъэрт. НыбжьыщIэхэр псынщIэу гупсысэным, шэрыуагъэм хуэгъэпса джэгукIэхэм ягъэджэгуа, хагъэплъа нэужь, кхъуейплъыжькIэрыщIэ зэращIу щыта хабзэри кърагъэлъэгъуащ.
Телъыджэт адыгэ лъэпкъым и лIакъуэ пщыкIутIым теухуауэ ягъэхьэзыра теплъэгъуэри. Фащэ екIу зыщыгъ щIалэ пщыкIутIыр лъэпкъ къэс я лIыкIуэт, я къекIуэкIыкIар, щыпсэур, бзэм ирипсалъэхэр зыхуэдизыр жаIа нэужь, ахэр зэрызэкъуэтым, зэрызэрыIыгъым и нэщэнэу пхъэдзакIэмафIэ пщыкIутI зэгъусэу щIагъэнащ, зэрымыужьыхыжынум и дамыгъэу.
АдэкIэ Iуэхум щыпащащ еджапIэм и кIуэцIым. Школым и пэIущIэ пэшым деж къыщызэрагъэпэщат еджакIуэ зэчиифIэхэм я IэдакъэщIэкIхэм я гъэлъэгъуэныгъэ. Хьэпшыпхэр къапщтэу уеплъым и мызакъуэу, мыбдеж щыплъагъурт цIыкIухэм ахэр зэращI щIыкIэри. АдэкIэ къэпщытакIуэхэр щыхьэщIащ школ музейм, библиотекэм.
Мы махуэм хуагъэхьэзырауэ дерс-зэIуха гъэщIэгъуэнхэр класс зэмылIэужьыгъуэхэм щрагъэкIуэкIащ адыгэбзэмрэ литературэмкIэ егъэджакIуэ ХьэIупщы Маринэ, пэщIэдзэ классхэм я егъэджакIуэхэу Къардэн Мадинэрэ Мэкъуауэ Ленэрэ.
ФIэщщIыгъуейщ адыгэбзэмрэ литературэмкIэ егъэджакIуэхэу Къармэ Мадинэрэ Къардэн Олесярэ ягъэхьэзыра «Сэ си фащэр адыгэ фащэщ» классщIыб лэжьыгъэм еплъыну зи насып кърихьэкIа дэтхэнэ зыми ар щIэх щыгъупщэжыну. Пэшым щIэсхэр макъамэ щабэм зыщIишам хуэдэу, зы бэуэгъуэм тету екIуэкIащ а теплъэгъуэ хьэлэмэтыр.
Адыгэ хабзэм щIапIыкI сабийхэм я дахагъыр, я бзэм и шэрыуагъыр, я къэухьым и кууагъыр, IуэрыIуатэм фIыуэ зэрыхащIыкIыр, утыку итыкIэ зэращIэр нэрылъагъу пщищIырт школым узыщрихьэлIэ дэтхэнэ зы еджакIуэми.
ХЬЭРЭДУРЭ Аллэ.
